Miss Universe 2006

Ang Miss Universe 2006 ay ang ika-55 edisyon ng Miss Universe pageant, na ginanap sa Shrine Auditorium, Los Angeles, California, Estados Unidos noong 23 Hulyo 2006.
Pagkatapos ng kompetisyon, kinoronahan ni Natalie Glebova ng Kanada si Zuleyka Rivera ng Porto Riko bilang Miss Universe 2006. Ito ang ikalimang tagumpay ng Porto Riko sa kasaysayan ng kompetisyon. Nagtapos bilang first runner-up si Kurara Chibana ng Hapon, samantalang nagtapos bilang second runner-up si Lauriane Gilliéron ng Suwisa.
Matapos ang palabas, nahimatay si Rivera dahil sa bigat ng kanyang evening gown. Gayunpaman, siya ay nakabawi agad.
Mga kandidata mula sa walumpu't-anim na bansa at teritoryo ang lumahok sa kompetisyong ito, ang pinakamarami sa kasaysayan ng Miss Universe bago malagpasan ang rekord na walumpu't-siyam na kandidata noong 2011 at 2012. Pinangunahan nina Carlos Ponce at Nancy O'Dell ang kompetisyon, samantalang sina Carson Kressley at Miss USA 2004 Shandi Finnessey ang nagsilbing mga expert analyst. Nagtanghal sina Chelo at Italian operatic tenor na si Vittorio Grigolo sa edisyong ito.
Dahil sa kawalan ng interes ng mga lungsod sa pagho-host ng pageant, nagpasya ang Miss Universe Organization na idaos ang pageant sa Hulyo sa halip na Mayo. Kinumpirma ng Miss Universe Organization na gaganapin ang edisyong ito sa Shrine Auditorium sa Los Angeles, California sa 23 Hulyo 2006. Ito ang unang pagkakataon sa loob ng walong taon na naganap ang pageant sa Estados Unidos. Ang huling pagkakataon na idinaos sa Estados Unidos sa pageant ay noong 1998 sa Honolulu, Hawaii.
Ang mga kalahok mula sa walumpu't-anim na bansa at teritoryo ay napili upang lumahok sa kompetisyon. Dalawang kandidata ang napili matapos ang pag-urong ng orihinal na kalahok.
Iniluklok si Eralda Hitaj bilang kinatawan ng bansang Albanya sa edisyong ito matapos bumitiw si Miss Albania 2005 Suada Sherfi dahil sa personal na dahilan. Iniluklok ang first runner-up ng Miss Universe China 2006 na si Gao Ying Hui matapos bumitiw ang orihinal na nagwagi na si Qi Fang dahil sa paglabag sa mga patakaran sa kanyang kontrata.
Unang sumali sa edisyong ito ang bansang Kasakistan, at bumalik ang mga bansang Arhentina, Bagong Silandiya, Estonya, Gana, Hilagang Kapuluang Mariana, Kapuluang Kayman, Lupangyelo, Santa Lucia, San Vicente at ang Granadinas, Sint Maarten, at Suwesya. Huling sumali noong 1977 ang Santa Lucia, noong 1997 ang Lupangyelo, noong 2000 ang Sint Maarten, noong 2002 ang Hilagang Kapuluang Mariana, noong 2003 ang Arhentina at Bagong SIlandiya, at noong 2004 ang Estonya, Gana, Kapuluang Kayman, San Vicente at ang Granadinas, at Suwesya.
Hindi sumali ang mga bansang Barbados, Belis, Biyetnam, Curaçao, Italya, Kenya, at Olanda sa edisyong ito matapos na mabigo ang kanilang organisasyong pambansa na magdaos ng kompetisyong pambansa o magtalaga ng kalahok.
Kinoronahan si Tamar Goregian bilang Miss Iraq 2006. Gayunpaman, matapos ang apat na araw, bumitiw sa pwesto si Georgian dahil sa mga banta laban sa kanya ng mga relihiyosong ekstremista. Pinalitan siya ni Miss Teen Iraq Silva Shahakian, isang Kristiyano, sa kanyang titulo. Dapat sanang lalahok si Shahakian ng Irak sa edisyong ito. Gayunpaman, Hindi lumahok si Shahakian sa Miss Universe matapos magtago sa mga militanteng Islamiko na nagbanta umanong papatayin siya kasama ng iba pang mga kandidata na lumahok sa Miss Iraq pageant. Kalaunan ay nakabalik ang bansang Irak sa Miss Universe noong 2017.
Mula sa labinlima ng nakaraang taon, dalawampung semi-finalist ang napili sa pamamagitan ng paunang kompetisyon at ang mga closed-door interview. Lumahok sa swimsuit competition ang dalawampung mga semi-finalist, at kalaunan ay pinili ang sampung mga semi-finalist. Lumahok sa evening gown competition ang sampung mga semi-finalist at kalaunan ay pinili ang limang pinalista. Limang pinalista ang sumabak sa paunang question-and-answer round at final question.
Walumpu't-anim na kandidata ang kumalahok para sa titulo.